ΤΑ ΣΥΜΠΕΡΑΣΜΑΤΑ ΕΡΕΥΝΑΣ ΓΙΑ

ΤΟ ΠΡΟΦΙΛ ΤΩΝ ΑΠΟΦΟΙΤΩΝ ΛΥΚΕΙΟΥ, ΠΟΥ ΩΣ ΜΑΘΗΤΕΣ ΤΗΣ Γ’ ΛΥΚΕΙΟΥ, ΠΗΡΑΝ ΜΕΡΟΣ ΣΤΟ ΜΑΘΗΜΑΤΙΚΟ ΔΙΑΓΩΝΙΣΜΟ   «ΑΡΧΙΜΗΔΗΣ»
ΤΑ ΕΤΗ 2003, 2004, 2005, 2006.

Τα στοιχεία επικονωνίας μου, είναι: 

Τηλ. οικίας: 210 2133108 

Κινητό: 6972 305343 

Με τιμή 

Βασίλης Καρκάνης

Βασίλης  Καρκάνης

vkarkan@yahoo.gr
Περίληψη

Στην παρούσα δημοσίευση παρατίθενται τα συμπεράσματα που προέκυψαν από τη διπλωματική εργασία (έρευνα) που έγινε από το συγγραφέα για την απόκτηση μεταπτυχιακού τίτλου σπουδών από το τμήμα Στατιστικής του Οικονομικού Πανεπιστημίου Αθήνας. Η έρευνα επικεντρώθηκε στην ανίχνευση του προφίλ των αποφοίτων Λυκείου, που, ως μαθητές της Γ’ Λυκείου κατά τα έτη 2003, 2004, 2005 και 2006, πήραν μέρος στον 3ο ετήσιο διαγωνισμό της Ε.Μ.Ε. («Αρχιμήδης»). Με στατιστική ανάλυση των δειγματικών δεδομένων με τεχνικές περιγραφικής και επαγωγικής στατιστικής καταλήξαμε στα συμπεράσματα που παραθέτουμε.

1. Το πλαίσιο των Μαθηματικών διαγωνισμών

Από το 1934 μέχρι σήμερα η Ε.Μ.Ε. διοργανώνει Μαθηματικούς Διαγωνισμούς. Το 1991 έγιναν οι τελευταίες αλλαγές στο πλαίσιο διεξαγωγής των διαγωνισμών αυτών και ισχύουν μέχρι σήμερα. Κάθε χρόνο γίνονται τρεις διαγωνισμοί. Ο 1ος είναι ο «Θαλής», όπου συμμετέχουν 10.000 – 12.000 μαθητές από τη Β’ Γυμνασίου έως τη Γ’ Λυκείου και εξετάζονται σε θέματα ανά τάξη. Ο 2ος είναι ο «Ευκλείδης», όπου συμμετέχουν περίπου οι 1.500 διακριθέντες μαθητές του προηγούμενου διαγωνισμού και εξετάζονται σε θέματα ανά τάξη. Ο 3ος είναι ο «Αρχιμήδης», όπου συμμετέχουν περίπου οι 300 διακριθέντες μαθητές του προηγούμενου διαγωνισμού. Χωρίζονται σε δύο ομάδες, τους «μικρούς» με ηλικία έως 15,5 χρόνων και τους «μεγάλους» με ηλικία μεγαλύτερη των 15,5 χρόνων και εξετάζονται σε θέματα ξεχωριστά για την κάθε ομάδα. Από τους διακριθέντες αυτού του διαγωνισμού σχηματίζεται η Ολυμπιακή ομάδα Μαθηματικών που μας εκπροσωπεί στους διεθνείς Μαθηματικούς διαγωνισμούς. Η επιτροπή διαγωνισμών της Ε.Μ.Ε. παρέχει στους μαθητές που θέλουν δωρεάν μαθήματα προετοιμασίας. 
Η Ελλάδα ξεκίνησε να συμμετέχει στις Παγκόσμιες Ολυμπιάδες Μαθηματικών από το 1975. Μάλιστα το 2004 διοργάνωσε με απόλυτη επιτυχία την 45η Ι.Μ.Ο. Επίσης, με την έναρξη των Βαλκανιάδων Μαθηματικών το 1984, καθώς και των Μεσογιάδων Μαθηματικών το 1997, η Ελλάδα κατέχει μια αξιοπρεπή θέση στην τελική κατάταξη. Βρίσκεται περίπου στην 5η θέση ανάμεσα στις 25 χώρες της Ευρωπαϊκής Ένωσης και στην 25η ανάμεσα στις 100 χώρες του κόσμου που συμμετέχουν σήμερα στις Ολυμπιάδες Μαθηματικών.

2. Ταυτότητα της έρευνας

Για τον πληθυσμό των μαθητών της Γ’ Λυκείου που προαναφέραμε διοργανώσαμε έρευνα, με στόχο να διερευνήσουμε το προφίλ τους. Κατασκευάσαμε ερωτηματολόγιο με 48 ερωτήσεις (κλειστού και ανοιχτού τύπου) και από τις απαντήσεις που δόθηκαν σε αυτές διερευνήσαμε για τον πληθυσμό αυτό:

       ▪ τα δημογραφικά χαρακτηριστικά του

       ▪ τα κοινωνικοοικονομικά χαρακτηριστικά του

       ▪ την εκπαίδευσή του στο Λύκειο

       ▪ την εκπαίδευσή του μετά το Λύκειο

       ▪ τη σχέση του με την Ε.Μ.Ε. και τους διαγωνισμούς της

       ▪ την τοποθέτησή του σε κοινωνικά θέματα, αξίες και θεσμούς της ελληνικής κοινωνίας.

Για να πετύχουμε τα παραπάνω, αποφασίσαμε ως μέθοδο δειγματοληψίας της έρευνας  την αναλογική στρωματοποιημένη δειγματοληψία, ορίζοντας τέσσερα στρώματα. Τα δύο πρώτα, ορίστηκαν από τα άτομα που εξετάστηκαν σε 9 ή 6 μαθήματα αντίστοιχα στις πανελλήνιες εξετάσεις (στις πανελλήνιες εξετάσεις των ετών 2003και 2004 οι μαθητές εξετάστηκαν σε 9 μαθήματα ενώ το 2005 και 2006 εξετάστηκαν σε 6 μαθήματα). Στη συνέχεια, το καθένα από αυτά χωρίστηκε σε δύο επιμέρους στρώματα, που περιείχαν "αγόρια" το ένα και "κορίτσια" το άλλο. Από γνωστούς τύπους για τον πληθυσμό μας που τον αποτελούσαν 202 άτομα, επιλέχτηκε ως μέγεθος του δείγματος το n = 80, που συμπληρώθηκε αναλογικά από τα τέσσερα στρώματα. Κατόπιν, με ηλεκτρονικό τρόπο στάλθηκαν τα ερωτηματολόγια στις ηλεκτρονικές διευθύνσεις των ατόμων του δείγματος. Συμπληρώθηκαν ηλεκτρονικά και απαντημένα μας επιστράφηκαν με τον ίδιο τρόπο. Έγινε η κωδικοποίηση των μεταβλητών και περάστηκαν οι απαντήσεις των ατόμων του δείγματος στο στατιστικό πακέτο SPSS οπότε και ξεκίνησε η στατιστική επεξεργασία των δεδομένων.

3. Περιγραφική ανάλυση των δεδομένων 

    Μέσω των μεθόδων της περιγραφικής στατιστικής ανάλυσης      (πίνακες συχνοτήτων, κυκλικά διαγράμματα, ραβδογράμματα, ιστογράμματα) θα μπορούσαμε να πούμε συμπερασματικά ότι κατά μέσο όρο,  ισχύουν τα παρακάτω, για την ταυτότητα των περισσότερων από τους ερωτηθέντες:

· είναι αγόρια

· έχουν ζήσει σε πόλη

· έχουν το πολύ ένα αδερφό ή αδερφή

· έχουν γεννηθεί πρώτοι ή δεύτεροι στην οικογένεια

· έχουν ζήσει μέχρι την αποφοίτησή τους από το Λύκειο και με τους δύο γονείς

· η μητέρα τους και ο πατέρας τους κατέχουν πτυχίο Πανεπιστημίου ή Μεταπτυχιακό

· ως προς το επάγγελμα η μητέρα και ο πατέρας είναι κυρίως δημόσιοι υπάλληλοι. Μάλιστα ενός σημαντικού ποσοστού από τους ερωτηθέντες, η μητέρα ή ο πατέρας ή και οι δύο γονείς, είναι εκπαιδευτικοί

· το μηνιαίο οικογενειακό εισόδημα είναι κυρίως το σύνηθες για οικογένειες δημοσίων υπαλλήλων και για ένα σημαντικό ποσοστό πολύ μεγαλύτερο

· έχουν αποφοιτήσει κυρίως από δημόσιο Λύκειο

· έχουν επιλέξει τη θετική κατεύθυνση σπουδών στο Λύκειο

· δεν παρακολούθησαν στο σχολείο τους τμήμα πρόσθετης διδακτικής στήριξης

· έχουν παρακολουθήσει φροντιστήριο ή ιδιαίτερα μαθήματα ακόμη και στα Μαθηματικά

· μελετούσαν κατά μέσο όρο περίπου μία ώρα την ημέρα Μαθηματικά

· η γνώμες τους μοιράζονται εξίσου για το αν θα έπρεπε να είναι σε ξεχωριστό τμήμα από τους άλλους συμμαθητές τους ή όχι

· μελετούσαν το σύνολο των μαθημάτων το πολύ δύο με τέσσερις ώρες την ημέρα

· δεν πιστεύουν ότι το Λύκειο που τελείωσαν κάλυπτε τα ενδιαφέροντά τους κυρίως λόγω της έλλειψης πολιτιστικών, καλλιτεχνικών  ή αθλητικών δραστηριοτήτων, καθώς και της ανεπάρκειας του εκπαιδευτικού προσωπικού

· για την επιλογή της κατεύθυνσης δεν επηρεάστηκαν από κανένα, το ίδιο και για τη συμπλήρωση του μηχανογραφικού

· συμπληρώνοντας το μηχανογραφικό σκέφτονταν την επαγγελματική τους αποκατάσταση και επέλεξαν τις σπουδές τους κυρίως με βάση το επάγγελμα των γονέων τους

· είναι ικανοποιημένοι από ένα μεγάλο ποσοστό των δασκάλων του Νηπιαγωγείου, από ένα μικρότερο ποσοστό των δασκάλων του Δημοτικού σχολείου, από αρκετά μικρότερο ποσοστό από τους καθηγητές του Γυμνασίου, από λίγο πιο μεγάλο από τους καθηγητές του Λυκείου και περίπου το ίδιο από τους καθηγητές του Πανεπιστημίου

· πιστεύουν ότι ο ρόλος των καθηγητών στο Λύκειο συντελεί στην ανάπτυξη της προσωπικότητας των μαθητών 

· η σχέση με τους συμμαθητές τους είναι κυρίως φιλική

· σπουδάζουν σε σχολές του Πολυτεχνείου (και ιδιαιτέρως στη σχολή των Ηλεκτρολόγων Μηχανικών και Μηχανικών Υπολογιστών)

· η σχολή που σπουδάζουν είναι η πρώτη τους επιλογή και έχουν εισαχθεί με Πανελλήνιες εξετάσεις

· η βαθμολογία που πέτυχαν στις Πανελλήνιες εξετάσεις στα Μαθηματικά κατεύθυνσης, καθώς και στα Μαθηματικά γενικής παιδείας ανήκει στην κλίμακα του «Άριστα»

· αναφέρουν ως μαθήματα, που πέτυχαν στις Πανελλήνιες εξετάσεις την μικρότερη βαθμολογία, πρώτα την Έκθεση και μετά την Ιστορία (όσοι εξετάστηκαν σε 9 μαθήματα)

· θεωρούν ότι οι γνώσεις των Μαθηματικών του Λυκείου είναι επαρκής για να σπουδάσουν τα Μαθηματικά της σχολής που πέρασαν

· διαθέτουν δύο πτυχία στις ξένες γλώσσες (κυρίως Αγγλικά, Γαλλικά ή Γερμανικά)  

· έχουν ηλεκτρονικό υπολογιστή στο σπίτι και τον χρησιμοποιούν κατά σειρά: για την επίλυση προβλημάτων σχετικών με τις σπουδές τους, για την ψυχαγωγία τους, για την ενημέρωση τους και τέλος για την επικοινωνία

· για τους διαγωνισμούς της Ε.Μ.Ε. ενημερώθηκαν κυρίως από τους καθηγητές του σχολείου και συμμετείχαν σε αυτούς από τη Β' Γυμνασίου

· έχουν παρακολουθήσει μαθήματα προετοιμασίας από την Ε.Μ.Ε.

· η συμμετοχή τους στους διαγωνισμούς δεν έπαιξε κάποιο ρόλο στην επιλογή της κατεύθυνσης ενώ τη θεωρούν σημαντική για την επιστημονική τους εξέλιξη

· έχουν κερδίσει βραβεία σε Μαθηματικούς διαγωνισμούς χωρίς να συμμετέχουν στην Ολυμπιακή ομάδα Μαθηματικών

· ως πιο σημαντικά προβλήματα των Μαθηματικών διαγωνισμών στην Ελλάδα θεωρούν: την έλλειψη ενημέρωσης γι’ αυτούς, την έλλειψη κινήτρων για τη συμμετοχή τους, καθώς και την έλλειψη προετοιμασίας γι’ αυτούς

· ενδιαφέρονται για την πολιτική και χαρακτηρίζουν τη γενιά τους «καλομαθημένη», «αδιάφορη» και «αγχωμένη»

· στην τηλεόραση επιλέγουν να παρακολουθήσουν «ξένες ταινίες», «ειδήσεις» και «αθλητικά»

· θεωρούν "πολύ σημαντικές" έννοιες για τη ζωή τους την «προσωπική ελευθερία», την «επιστήμη-τεχνολογία», την «αγάπη», την «εκπαίδευση», την «οικογένεια» και τον «έρωτα». Επίσης θεωρούν "αρκετά σημαντικές" τη «διασκέδαση», τις «διακοπές-ταξίδια», τον «ελεύθερο χρόνο», την «πολιτική», τα «χρήματα», τη «δράση για τα κοινά», την «πίστη στο Θεό» 

4. Στατιστική συσχέτιση των δεδομένων

   Πραγματοποιήσαμε ελέγχους  συσχέτισης μεταξύ δύο κατηγορικών μεταβλητών με την βοήθεια των πινάκων συνάφειας και των ελέγχων ανεξαρτησίας χ2. Την αποδοχή ή την απόρριψη της μηδενικής υπόθεσης Η0 την πραγματοποιήσαμε συνήθως σε επίπεδο στατιστικής σημαντικότητας α=5% (και πιο σπάνια σε επίπεδο στατιστικής σημαντικότητας α=10%). Αν το παρατηρούμενο επίπεδο σημαντικότητας (pv)  είναι μικρότερο από α=5%, τότε απορρίπτουμε την Η0, δηλαδή θα υπάρχει εξάρτηση μεταξύ των παραγόντων. Αν δεν απορρίπτω την Η0, στην περίπτωση που το παρατηρούμενο επίπεδο σημαντικότητας (pv) είναι μεγαλύτερο από το επίπεδο στατιστικής σημαντικότητας α=5%, τότε δεχόμαστε ότι υπάρχει ανεξαρτησία μεταξύ των μεταβλητών. Στην περίπτωση που οι προϋποθέσεις  της μεθόδου χ2 δεν ικανοποιούνταν πλήρως επιλέξαμε τον ακριβή έλεγχο Fisher που είναι ανθεκτικότερος. Το βαθμό συσχέτισης μεταξύ δύο μεταβλητών ονομαστικής κλίμακας ελέγξαμε και με τους συντελεστές  Phi και Cramer's V. Ο βαθμός συσχέτισης μεταξύ δύο μεταβλητών ποσοτικής κλίμακας ελέγχθηκε κυρίως από τους συντελεστές  Pearson και Spearman. Αν τα δεδομένα μας δεν ακολουθούσαν την κανονική κατανομή, τότε διερευνήσαμε την συσχέτιση των μεταβλητών με τον μη παραμετρικό συντελεστή συσχέτισης του  Spearman. Διαπιστώθηκαν μεταξύ των μεταβλητών (και παρουσιάζουν ενδιαφέρον) οι παρακάτω συσχετίσεις:

α) «Τύπος Λυκείου» και «Απόκτηση βραβείου σε Μαθηματικούς διαγωνισμούς»

Από την τιμή του παρατηρούμενου επίπεδου στατιστικής σημαντικότητας (pv=0,089<α=0.1) εξάγουμε το συμπέρασμα, ότι υπάρχει στατιστικώς σημαντική διαφοροποίηση στο αν θα αποκτήσει κάποιος διαγωνιζόμενος βραβείο, με τον παράγοντα, που εκφράζει τον τύπο Λυκείου. Πιο συγκεκριμένα, κάποιος μαθητής που προέρχεται από ιδιωτικό σχολείο, είναι πιο πιθανό να διακριθεί σε σχέση με τον μαθητή, που προέρχεται από δημόσιο σχολείο.

β) «Τύπος Λυκείου» και «Ικανοποίηση των ενδιαφερόντων από το Λύκειο»

Από την τιμή του παρατηρούμενου επίπεδου στατιστικής σημαντικότητας  (pv=0,051<α=0,1) εξάγουμε το συμπέρασμα, ότι υπάρχει στατιστικά σημαντική διαφοροποίηση σε επίπεδο σημαντικότητας α=10% μεταξύ των μεταβλητών «Ικανοποίηση ενδιαφερόντων από το Λύκειο» και «Τύπος Λυκείου του ερωτηθέντα». Συμπερασματικά, μπορούμε να αναφέρουμε, ότι τα παιδιά του ιδιωτικού σχολείου είναι πιθανότερο να καλύπτουν και ικανοποιούν τα ενδιαφέροντά τους περισσότερο, σε σχέση με εκείνα του δημοσίου.

γ) «Έναρξη συμμετοχής στους διαγωνισμούς της Ε.Μ.Ε.» και «Απόκτηση βραβείου σε Μαθηματικούς διαγωνισμούς»

Από την τιμή του παρατηρούμενου επίπεδου στατιστικής σημαντικότητας (pv=0,001<α=0,05) εξάγουμε το συμπέρασμα ότι υπάρχει διαφοροποίηση μεταξύ των μεταβλητών «Έναρξη συμμετοχής στους διαγωνισμούς της Ε.Μ.Ε.» και «Απόκτηση βραβείου σε Μαθηματικούς διαγωνισμούς». Δηλαδή, οι δύο αυτές κατηγορικές μεταβλητές, είναι εξαρτημένες. Η εξάρτηση αυτή συνίσταται κυρίως στο εξής: τα παιδιά που συμμετέχουν στους Μαθηματικούς διαγωνισμούς της Ε.Μ.Ε. από το Γυμνάσιο, έχουν μεγαλύτερη πιθανότητα να κερδίσουν βραβεία, σε σχέση  με τους μαθητές, που ξεκινούν να συμμετέχουν σε Μαθηματικούς διαγωνισμούς της Ε.Μ.Ε. από το Λύκειο.

δ) «Συμμετοχή σε μαθήματα προετοιμασίας από την Ε.Μ.Ε.» και «Βραβεία σε Μαθηματικούς διαγωνισμούς»

Το παρατηρούμενο επίπεδο στατιστικής σημαντικότητας για τον έλεγχο ανεξαρτησίας χ2 (Pearson) είναι: pv=0,000<α=0,05, επομένως απορρίπτουμε τη μηδενική υπόθεση που εκφράζει την ανεξαρτησία μεταξύ των δύο μεταβλητών. Δηλαδή, υπάρχει μια σημαντική συσχέτιση μεταξύ της συμμετοχής σε μαθήματα προετοιμασίας από την Ε.Μ.Ε. και της κατάκτησης βραβείων σε Μαθηματικούς διαγωνισμούς.

ε)  «Επίπεδο μόρφωσης της μητέρας»  και  «Βραβεία σε Μαθηματικούς διαγωνισμούς»

Η τιμή της στατιστικής συνάρτησης ελέγχου ανεξαρτησίας είναι: χ2=7,496 και το παρατηρούμενο επίπεδο στατιστικής σημαντικότητας: pv=0,024. Από την τιμή του παρατηρούμενου επίπεδου στατιστικής σημαντικότητας  (pv=0,024<α=0,05) εξάγουμε το συμπέρασμα, ότι υπάρχει στατιστικώς σημαντική διαφοροποίηση, σε επίπεδο σημαντικότητας α=5%, μεταξύ των μεταβλητών «Επίπεδο μόρφωσης της μητέρας» και «Βραβεία σε Μαθηματικούς διαγωνισμούς». Συμπερασματικά μπορούμε να πούμε ότι όσο αυξάνεται το επίπεδο μόρφωσης της μητέρας τόσο αυξάνονται και οι πιθανότητες κατάκτησης βραβείου από το παιδί στους μαθηματικούς διαγωνισμούς. Για το «Επίπεδο μόρφωσης του πατέρα»  και τα  «Βραβεία σε Μαθηματικούς διαγωνισμούς» ισχύουν παρόμοια συμπεράσματα. 

στ) «Ώρες μελέτης Μαθηματικών» και «Συμμετοχή στην Ολυμπιακή ομάδα Μαθηματικών»

Από την τιμή του παρατηρούμενου επίπεδου στατιστικής σημαντικότητας (pv=0,005<α=0,05) εξάγουμε το συμπέρασμα, ότι υπάρχει στατιστικώς σημαντική διαφοροποίηση σε επίπεδο σημαντικότητας α=5%, μεταξύ των μεταβλητών «Ώρες μελέτης Μαθηματικών» και «Συμμετοχή στην Ολυμπιακή ομάδα Μαθηματικών». Δηλαδή, παρατηρούμε, ότι, όσο αυξάνουν οι ώρες μελέτης, τόσο αυξάνεται το ποσοστό των μαθητών, που συμμετέχουν στην Ολυμπιακή ομάδα Μαθηματικών.

ζ) «Συμμετοχή σε μαθήματα προετοιμασίας από την Ε.Μ.Ε.» και «Συμμετοχή στην Ολυμπιακή ομάδα Μαθηματικών»

Το παρατηρούμενο επίπεδο στατιστικής σημαντικότητας για τον έλεγχο ανεξαρτησίας χ2 (Pearson) είναι: pv=0,000<α=0,05, επομένως απορρίπτουμε τη μηδενική υπόθεση, που εκφράζει την ανεξαρτησία μεταξύ των δύο μεταβλητών. Δηλαδή υπάρχει μια σημαντική συσχέτιση, μεταξύ της συμμετοχής σε μαθήματα προετοιμασίας από την Ε.Μ.Ε. και της συμμετοχής στην Ολυμπιακή ομάδα Μαθηματικών. Παρακολουθώντας, ένας μαθητής, τα μαθήματα προετοιμασίας από την Ε.Μ.Ε., είναι πιο πιθανό να συμμετέχει  στην Ολυμπιακή ομάδα Μαθηματικών, σε σχέση με τον μαθητή που δεν θα συμμετέχει σε αυτά. Ο υψηλός βαθμός συσχέτισης, μεταξύ των δύο μεταβλητών εκφράζεται και από τους συντελεστές  Phi και Cramer's V που έχουν την τιμή 0,460. Η τιμή αυτή δείχνει, ότι υπάρχει έντονη συσχέτιση, μεταξύ των δύο μεταβλητών.

Επίσης διαπιστώσαμε την θετική γραμμική συσχέτιση μεταξύ των μεταβλητών: «Βαθμολογία στα Μαθηματικά Κατεύθυνσης» και «Βαθμολογία στα Μαθηματικά γενικής παιδείας»

5. Έλεγχοι υποθέσεων

Συγκεκριμένα πραγματοποιήθηκαν οι έλεγχοι ισότητας μέσων ή ποσοστών μιας μεταβλητής, μεταξύ δύο δειγμάτων ή για ένα δείγμα (t-test). Επίσης πραγματοποιήθηκε, συμπερασματολογία για k (k>2) ανεξάρτητα δείγματα – παραμετρικοί έλεγχοι (ανάλυση διασποράς κατά ένα παράγοντα). Ειδικότερα:

· Πραγματοποιήσαμε έλεγχο ισότητας μέσου για ένα δείγμα (t-test) για τις μέσες βαθμολογίες Μαθηματικών κατεύθυνσης και Μαθηματικών γενικής παιδείας. Συγκεκριμένα ελέγξαμε αν οι μέσες βαθμολογίες, στα Μαθηματικά κατεύθυνσης και στα Μαθηματικά γενικής παιδείας, του πληθυσμού των παιδιών που έχουν λάβει μέρος στο Μαθηματικό διαγωνισμό «Αρχιμήδης» είναι ίσες με τις αντίστοιχες πανελλαδικές μέσες βαθμολογίες, στα Μαθηματικά κατεύθυνσης και γενικής παιδείας, με τη βοήθεια του δείγματος που επιλέξαμε. Συμπεράναμε ότι τα παιδιά που έλαβαν μέρος στο μαθηματικό διαγωνισμό «Αρχιμήδης» έχουν πολύ μεγαλύτερη βαθμολογική επίδοση στα Μαθηματικά κατεύθυνσης καθώς επίσης και στα Μαθηματικά γενικής παιδείας (κατά μέσο όρο 10 μονάδες ποιο πάνω).
· Πραγματοποιήσαμε παραμετρικό έλεγχο ισότητας μέσων (t-test) και μη παραμετρικό έλεγχο ισότητας μέσων (Mann-Whitney για δύο ανεξάρτητα δείγματα) για το αν οι μέσες βαθμολογίες Μαθηματικών κατεύθυνσης και Μαθηματικών γενικής παιδείας μεταξύ αγοριών και κοριτσιών είναι ίσες. Διαπιστώσαμε ότι τα αγόρια και τα κορίτσια δεν έχουν διαφοροποίηση ως προς την βαθμολογία στα Μαθηματικά κατεύθυνσης και γενικής παιδείας.
· Πραγματοποιήσαμε έλεγχο ισότητας ποσοστών. Στο δείγμα της εργασίας μας εξετάσαμε αν το πανελλαδικό ποσοστό των παιδιών που αποφοιτούν από τα δημόσια Λύκεια είναι ίσο με το αντίστοιχο ποσοστό των παιδιών που έλαβαν μέρος στο Μαθηματικό διαγωνισμό «Αρχιμήδης» και  αποφοίτησαν από τα δημόσια Λύκεια. Συμπεράναμε ότι το ποσοστό των παιδιών που φοιτούν σε ιδιωτικά σχολεία και παίρνουν μέρος στους  Μαθηματικούς διαγωνισμούς της Ε.Μ.Ε. είναι μεγαλύτερο από το αντίστοιχο ποσοστό των παιδιών που φοιτούν σε ιδιωτικά σχολεία πανελλαδικά. 

· Πραγματοποιήσαμε τον κατάλληλο έλεγχο ανάλυσης διασποράς κατά έναν παράγοντα (One Way ANOVA). Συγκεκριμένα εξετάσαμε αν η μέση βαθμολογία των Μαθηματικών κατεύθυνσης της εκάστοτε κατηγορίας εισοδήματος είναι ίση ή διαφέρει από τη μέση βαθμολογία Μαθηματικών κατεύθυνσης των υπολοίπων κατηγοριών εισοδήματος (έστω δύο από αυτές). Διαπιστώσαμε την απόρριψη της υπόθεσης της ισότητας των μέσων βαθμολογιών μεταξύ των βαθμίδων εισοδήματος, δηλαδή έστω και δύο μέσες βαθμολογίες Μαθηματικών διαφέρουν μεταξύ τους.

6. Γενικά συμπεράσματα

Συνοψίζονται στα παρακάτω: 

· Οι μαθητές που παίρνουν μέρος στο Μαθηματικό διαγωνισμό «Αρχιμήδης», αποτελούν μια ειδική κατηγορία παιδιών, με ιδιαίτερη έφεση (ταλέντο)  στα Μαθηματικά. Η έφεση αυτή μεταφράζεται σε εξαιρετικά υψηλές βαθμολογίες στα Μαθηματικά κατεύθυνσης και γενικής παιδείας στις πανελλήνιες εξετάσεις. Ουσιαστικά, συμπεράναμε, ότι τα παιδιά, που έλαβαν μέρος στο Μαθηματικό διαγωνισμό «Αρχιμήδης», έχουν κατά πολύ υψηλότερη επίδοση (περίπου 10 μονάδες) στα Μαθηματικά κατεύθυνσης και γενικής παιδείας από ότι κατά μέσο όρο, όλα τα υπόλοιπα παιδιά. Επίσης, διαπιστώσαμε, ότι τα αγόρια και τα κορίτσια του δείγματος, δεν έχουν διαφοροποίηση ως προς τη βαθμολογία που παίρνουν στα Μαθηματικά. 
· Ο τύπος του Λυκείου (δημόσιο ή ιδιωτικό) συσχετίζεται με την απόκτηση βραβείου στους Μαθηματικούς διαγωνισμούς από το μαθητή. Συγκεκριμένα το ιδιωτικό σχολείο παρέχει περισσότερα εφόδια και προϋποθέσεις στο μαθητή, ώστε να κατακτήσει βραβείο στους Μαθηματικούς διαγωνισμούς. Επίσης το ιδιωτικό σχολείο, προσφέρει μεγαλύτερη δυνατότητα ικανοποίησης των ενδιαφερόντων των μαθητών, από ότι το δημόσιο σχολείο. Ακόμη, μελετώντας τον αριθμό των μαθητών της Γ’ Λυκείου, που φοιτούν σε ιδιωτικά σχολεία και παίρνουν μέρος στο  Μαθηματικό Διαγωνισμό «Αρχιμήδης», καταλήγουμε στο συμπέρασμα, ότι το ποσοστό τους είναι μεγαλύτερο, από το αντίστοιχο ποσοστό των παιδιών, που φοιτούν στα ιδιωτικά Λύκεια όλης της χώρας. 

· Η απόκτηση βραβείου από ένα μαθητή σε Μαθηματικούς διαγωνισμούς της Ε.Μ.Ε. Καθώς και η συμμετοχή του στην Ολυμπιακή ομάδα Μαθηματικών εξαρτάται, από το πόσο νωρίς θα ξεκινήσει να συμμετέχει στους Μαθηματικούς διαγωνισμούς, από τη συμμετοχή του στα μαθήματα προετοιμασίας, που προσφέρονται από την Ε.Μ.Ε., από το επίπεδο μόρφωσης των γονέων του. 

7. Θέματα για μελλοντική έρευνα

 Θεωρούμε σκόπιμο, να παραθέσουμε κάποιες ιδέες, με βάση τις οποίες θα μπορούσε να συνεχιστεί  η έρευνα. Συγκεκριμένα θα είχε ενδιαφέρον:

α) με εξειδικευμένο ερωτηματολόγιο, να εντοπιστούν ακριβώς τα προβλήματα των Μαθηματικών διαγωνισμών στην Ελλάδα ώστε η Ε.Μ.Ε. και η πολιτεία να πράξουν τα δέοντα για την επίλυσή τους.

β)  να διερευνηθεί, σε ποια στάδια οι γονείς, που είναι εκπαιδευτικοί και με ποιο τρόπο και προϋποθέσεις παρεμβαίνουν, ώστε να επιδρούν τόσο καθοριστικά στην εξέλιξη τέτοιων παιδιών

γ)  να διερευνηθεί, για τα παιδιά, που εξετάστηκαν στις πανελλήνιες εξετάσεις σε εννιά μαθήματα, κατά πόσο η βαθμολογία που πήραν σε Έκθεση, Ιστορία και Βιολογία γενικής παιδείας, επηρέασε την επιλογή της σχολής, που σπουδάζουν. Και τα τρία μαθήματα, έχουν έντονο θεωρητικό χαρακτήρα και η επιτυχής εξέτασή τους προϋποθέτει "παπαγαλία". Αυτό, σε συνδυασμό με την πληθώρα των εξεταζομένων μαθημάτων (εννιά μαθήματα) του συστήματος εισαγωγής στην τριτοβάθμια εκπαίδευση, σίγουρα θα δημιούργησε πρόβλημα σε πολλούς μαθητές. Ιδιαίτερα σε αυτούς που διαθέτουν κρίση και ικανότητες όχι όμως το «προσόν» της "παπαγαλίας".

δ) να διερευνηθεί η ομαλή μετάβαση από τα Μαθηματικά του Λυκείου στα Μαθηματικά του Πανεπιστημίου. Από τις απαντήσεις που δόθηκαν, φαίνεται να υπάρχει αδυναμία των αναλυτικών προγραμμάτων, όσον αφορά το ζήτημα αυτό (παρότι μιλάμε για μαθητές με ταλέντο στα Μαθηματικά). Από τους ερωτηθέντες περίπου το 30% απάντησε ότι η μετάβαση δεν είναι ομαλή. 

Θέματα για μελλοντική έρευνα θα μπορούσαν να προκύψουν από την ιδιαιτερότητα των ίδιων των ατόμων, που μελετήθηκαν. Θα μπορούσαμε να εφαρμόσουμε τεχνικές ανάλυσης, για τη διερεύνηση του ιδιαίτερου ταλέντου του κάθε παιδιού από αυτά, ώστε να αναζητήσουμε κοινά στοιχεία, ως προς την κοινωνική τους συμπεριφορά και τη στάση τους, απέναντι στην Επιστήμη και την Τεχνολογία. Απώτερος στόχος των παραπάνω, θα ήταν η περαιτέρω εξέλιξη των ατόμων αυτών ως κοινωνική ομάδα, που η ύπαρξή της θα σχετιζόταν με διάθεση προσφοράς στην ανάπτυξη της Επιστήμης και Τεχνολογίας, για το καλό του ανθρώπου.

Abstract

 In the current thesis, we have dealt with the results of the statistical analysis of sample data, using descriptive and inductive analysis. The research has focused on the tracing of the profile of the middle school alumni, who, as students of the third grade during the years 2003, 2004, 2005 and 2006, took part in the 3rd annual competition of the Greek Mathematical Society (“Archimidis”). 

